Pola Studenta Esperanto-Komitato

Pola Studenta Esperanto-Komitato (PSEK) estis unu el malmultaj aparte studentaj Esperanto-organizaĵoj. La organizaĵo fondiĝis dum 1972 en Zakopane kaj iĝis Esperanto-sekcio de la oficiala Asocio de Polaj Studentoj (Zrzeszenie Studentów Polskich aŭ mallonge ZSP), kaj per tiu tegmenta asocio ankaŭ membris en la Internacia Unio de Studentoj. Tiu statuso ebligis fondi oficialajn grupojn de PSEK en ĉiu pola universitato, kie troveblis interesitoj, kaj tre faciligis la organizadon de renkontiĝoj, kaj la provizon de junaj esperantistoj aparte el la okcidenteŭropaj landoj, kiuj aliĝis al tiuj renkontiĝoj, per oficialaj invitiloj.

PSEK fariĝis dua landa sekcio de TEJO en Pollando, samranga al Pola Esperanto-Junularo, la junulara sekcio de Pola Esperanto-Asocio – kaj aparte dum la 1980-aj jaroj PSEK estis kompare multe pli aktiva, grava kaj movade influa ol PEJ. Tion ekzemple respegulas la fakto, ke preskaŭ dum la tutaj 1980-aj jaroj PSEK provizis du el la ĉiam malpli ol 10 TEJO-estraranoj. La Internacia Junulara Kongreso de TEJO dum la jaro de la centjariĝo de Esperanto, IJK 1987 dum julio 1987 en Krakovo, organizita de PSEK, iĝis la plej multnombre vizitata IJK ĝis nun. Kerna motoro de PSEK dum tiu jardeko estis Jan Koszmaluk, kiu de 1987 ĝis 1991 ankaŭ estis prezidanto de TEJO.

Inter pluraj ĉiujaraj eventoj de PSEK elstaris la teatra, kaj ĝenerale arta, festivalo Arkones ("Artaj konfrontoj en Esperanto"), organizata ĉiuaŭtune en Poznano.

La asocio PSEK mem tamen - post la liberiĝo de la pola socio de la jaro 1990 kaj la ne-plu-neceso por TEJO-agado iel ĉirkaŭmanovri la antaŭe gravajn komunismajn ŝtatajn instancojn – dum la 1990-aj jaroj finis sian agadon; laŭ internaj informoj dum 1992 - ĉiukaze ĝi en 1994 ne plu estis listigita en la Jarlibro de UEA. La tegmenta asocio ZSP ankoraŭ ekzistas nuntempe kaj estas la plej granda studenta organizaĵo en Pollando.

 Deklaro de PSEK post la Manifesto de Raŭmo 
En novembro de 1980 PSEK en Lublin akceptis deklaron, en kiu ĝi esprimis interalie "sian varman apogon" al la Manifesto de Raŭmo.

 Aktivuloj 
(Alfabete laŭ familia nomo)

 Modest Błasiak
 Paweł Janowczyk
 Elisabeth Klünder
 Jan Koszmaluk
 Jerzy Leyk
 Edward Malewicz
 Jarosław Parzyszek
 Ryszard Rokicki
 Władysław Stec
 Krzysztof Śliwiński
 Walter Żelazny

 Bibliografio 
 Ewa Klonowska (redaktorino), Studia esperantologiczne, II Kongres Studenckiego Ruchu Naukowego (Esperantologiaj studoj. Dua Kongreso de Studenta Scienca Movado), Katowice 1979, p. 206
 45 lat minęło... (45 jaroj pasis...), Lodzo 2017, p. 84 - Intervjuo kun Władysław Stec, farita de Maria Gaborska-Stec

 Eksteraj ligiloj 
 deklaro de PSEK (de 1980)
 retpaĝo de la aranĝo Artaj Konfrontoj en Esperanto (Arkones) 

 Vidu ankaŭ 
 Studenta Esperanto-movado, Juliusz Kriss
 Sendependa Asocio de Studentoj
 Studenta Orientalisma Esperanto-Rondo, aganta kadre de Esperanto-movado kaj orientalistika movado

Kategorio:Iamaj Esperanto-asocioj
Kategorio:Iamaj polaj Esperanto-asocioj
Kategorio:Studentaj Esperanto-asocioj
Kategorio:Iamaj Landaj Sekcioj de TEJO